Ana e pogos nene,
in Luk,
in m̃ena nesike nemio Pol garu Sisaria,
ana nepisape in m̃ena ga yoko neva nemio naga garu Rom.
Ana pogos nap̃a yerkawa lala apisu sane meva narui,
ana ap̃ere plan Pol amio yaru tap̃ena lap̃asia nap̃a asike loyum̃a e yum̃a nakoaena,
amligan la apa e limana ne yerkawa na mara tai.
Yaru nene,
kiena kia Sulias,
a naga pe nasumonena na p̃egas na li na mara la nene nap̃a apio asape “P̃egas kiena ne Okastas.”
Ana naga p̃ere imimi mepano,
mepito garo losi,
ana am̃al waa tai nae Atramitiam,
ana memiai meta ea.
Ana e pogos nene,
Aristakas nene nae Tesalonaika e lepas nae M̃asitonia,
memio m̃ena ga naga.
Ana mokus waa nene mepano,
nap̃a kiena mrapa nena naga pano kome lowe lala e lepas nae Esia.
Ana kolulag,
mepimi metol yo Saeton,
ana e yo nene,
Sulias naga kila po pap̃isi pa Pol,
naga tam̃an naga pa ura vena visu kiena erau lala,
a naga tam̃an nap̃a amiila Pol e suri lap̃asia e kiena mrapa.
Ana memligan si yo nene,
mekiriri m̃a e sive pano-o,
ana makawe lagi e pogos nene,
kila sane pogos nap̃a metol purvanua nae Saepras,
ana mepa mokom varaun lepas p̃asia,
lepas navano.
Ana mokusro pupia sive nene nap̃a va ko yotena narui vanua e lepas nen yo lua nene Silisia amio yo Pampilia,
ana mekiriri mepimi metol kumali nae M̃aera,
e lepas nae Laesia.
Ana waa nene naga mligan imimi e yo nene,
ana yaru na mara nene Sulias naga pano kale mrapa tap̃ena.
Ana naga mali waa tai nae Aliksantrea nap̃a naga sum̃a pa ke e purvanua nap̃a mesitom ke mesape mevanea,
Italia,
ana naga miila imimi mepa mesike e waa nene narui.
Ana mepa sina metava e sive,
ana lagi piowa ga,
kila mekiriri malumu ga pano-o legiena la lap̃asia,
ana mop̃ar yo pap̃isi,
mepilolou m̃a m̃ale sanene pano tol kunus nae Nitas,
ana lagi monwo ruru imimi nenaga narui.
Ana mepilon imimi,
mekirilologia kunus tap̃ena nae Salmone e purvanua nap̃a Krit,
ana mepa varaunia e lepas na sive malumu.
Imimi mokom ga lavisin purvanua nene,
mesum̃a mekeveve m̃a mepano,
ana lagi m̃e kare imimi ke na wa,
ana mepa m̃a pano-o metol lowe tai nap̃a apio asape “Lowe Tanea,”
lavisin kumali nap̃a Lasea.
Ana mesu towe la e yo nene yam plas ga,
ana la apisu sane piowa ga narui,
komin nap̃a lagi kila ke sanene pan imimi,
ana mesike mrapa yam piavi laa rui,
ana mrapa piavi ke ga wa,
a nanagane,
pogos na lagi amio pupia miava narui.
Sila ga la apisape pog piowa nene siar e kupario na P̃ap̃agena na Naviewoena,
ana p̃ap̃agena nene p̃aro pa rui.
Ana Pol mloge piowagan suri nene,
naga pisa ruru pan la,
pisape
“Yerkawa lala,
in na nemninulup̃ar nap̃a visae tevano,
ana viowa vap̃isi,
yoko suri la punu ga akilia akokovio.
Nepisu sa nap̃a yoko waa nene naga kilia talilu ga warar kana tegaki lala,
a ita m̃ena ga,
kieta malena lala akilia akokovio e sive.”
Ana yaru na mara nene naga pe miyagogon re Pol poli,
ana naga miyagogon ga yaru nap̃a kus ke waa,
amio yaru nap̃a naga kiena waa nene.
Ana lalua apisape “Peraga,
woga ga ne,
yoko teva ga,
komin nap̃a tap̃atete tekilia tesike e yo nini vano-o tetol ke sina ga pog wo.”
Ana apisayuia,
la moki nap̃a apisu asape popon meligan si yo nene,
moureli ga mevano metol lowe tap̃ena tai kiena kia Pinikis,
e purvanua m̃a nena nene,
nap̃a la apisu asape e nene narui popon mesike ea,
tol pogos nap̃a yoko pupia lagi na miava nene p̃isi.
Pupia lagi miyusesa kare la apano
Ana pogos nap̃a apisu lagi pilonia,
ana lagi marua naga molue towe narui,
apisu apisape po narui,
ana asitom asape lagi ke nene narui naga yu imimi meva e lowe nap̃a mesitom ke mesape meva ea.
Ana ap̃ere kilavaru pam metava,
ana mep̃ure mepano,
mekeveve ga yo ura.
Ana pe yam piavi re poli,
memilan ga pupia lagi ura tai molue pimi miyu imimi.
Lagi nene miyui keviu sanene,
ana tap̃atete si mekilia moure nap̃a mokus lagi nene,
ana apilon ga waa narui,
ana atam̃an ga lagi nene supon imimi ga mepa yotena,
ana lagi nene miyusesa imimi sanene mepano.
Ana mekiriri mepano,
metapolou towe la sane e narin purvanua tai,
kiena kia Kaota,
ana e yo nene memiyum̃aen kana narin wa nene pano-o,
ana ap̃urelua pam metava.
Ana la amaraun apisape sa p̃isi waa nene wurorowaia,
ana ap̃ere pupia kilika lala akom va tanon waa,
ana apiar ruruia vena tarar ruruia.
Ana apisu nap̃a lagi mom̃a miyusesa kare imimi mepa ke na wa,
ana amaraun asape asum̃a apa ke lavisin piam̃e lala nae Saetis narui,
lavisin yo Lipia,
ana ap̃ere si m̃ale.
Ana lagi miyusesa kare imimi sanene mepano metaulu yo nene,
ana yemalo,
ana mekirir malo ga mepano.
Ana kolulagi,
ana lagi m̃arera ke na wa,
a sive mom̃a kokovenkare imimi,
ana la asiar nap̃a akoven plan tegaki pito e sive.
Ana legiena tap̃ena sina,
yo piowa ke ga wa,
ana apano amlup̃ar plan kilika lala a m̃ale lala a suri la ne sanene,
akoan m̃ena apito e sive.
Sa m̃a ke sina ga nene tol legiena moki,
nap̃a sinapane naga malo ga m̃eke na,
pe mepisu re verue la poli,
a pe mepisu re maran mrae poli.
Mepisu sane mesike loyum̃a e lagi tai nene nap̃a pe yaru tai sitom re si sape yoko memal poli.
Ana yaru na waa lala pe akinana re poli legiena moki rui,
amloge piowa keviu pap̃isi,
ana Pol pimi pisu la,
pisa pan la,
pisape “Suwala,
visae ayagogon ruru inu ga nanua rui,
e pogos nap̃a ita tesike garu Krit wa,
ana yoko pupia loge viowaena a pupia nakilaluen suri la nene tap̃atete imi tol ita.
Ana nanagane,
yoko nevisa si suri tai van amiu,
vena akilia aloge si wonia.
Nepisawal pan amiu,
nesape yoko kieta waa nene naga talilu na wa,
ana tap̃atete ita yaru tai kovio.
Nekilia suri nene komin na kolemalo,
kiau Ntewa nap̃a nemlen ke pania,
nepisu nap̃a naga mligan kiena navisi tai pitomi m̃alivin inu.
Navisi nene pimi sum̃alu sike lavisin inu,
ana naga pisape ‘Pol,
ve omarau re.
Ana monar ovano-o oworu garu Rom,
monar osum̃alu ose marana ne Sisa na wa,
ana nekilia nevisawal van ko sanini,
malena kiena ne la nap̃a asike e waa nene amio ko,
Ntewa naga sitom sape tam̃an ga van ko sape yoko amal ga,
tap̃atete tai kovio.’
Na nene narui,
ve aloge re si viowa,
in na nep̃asine manene Ntewa pap̃isi nesape yoko ve sa ga nap̃a kiena navisi nene pisawal pan inu.
Ana suri taaga ga,
yoko monar tokus kieta waa vano teyalar ga yo ura e narin purvanua tai.”
La apim lavisin purvanua tai
Ana lagi nene naga sum̃a miyusesa kare imimi mepa ke ga wa,
tol wik lua narui nap̃a mesum̃a mekirir ke e pupia sive nae Metiterenian nene.
Ana kolemalo pogos tai,
yaru na waa la nene apisu kilale sane mesum̃a mepimi ke lavisin purvanua tai ko yo tai.
Ana amligan kilika pito tano,
la apulo merorol na sive nene pano-o tol meta lualima yam vari,
siraunia,
asu laa yam plas ga,
ana akila sina,
apulo asape meta lualima yam telu.
Ana amaraun asape sa p̃isi mekirir m̃a sanene mevane lawe pupia kilavaru lap̃asia pona ya,
ana akoan kilavaru vari nap̃a sike varau e p̃eren waa,
ana asum̃a amlen ke asape vena kilavaru lala nene monar atarar imimi,
a vena yelagi imi vilaga.
Ana yaru na waa lala apisayuia,
apisape yoko avisa kotalia imimi ke sina ga lap̃asia,
ana yoko la akilayon nap̃a akus kana narin waa nene ana aure akom ea ava ura.
Ana apisa kotalia imimi,
apisape “Oe,
yoko mokusli kilavaru nene va gare sumo wa,
vena metap̃ali nap̃a uarar kieta purgon waa.”
Ana asum̃a amligan narin waa pito tano e sive.
Ana Pol pisu kilalea,
ana pis pan yaru na mara lala,
pisape “Visae asitom asape amali,
monar avisalup̃ar la nene asum̃a ga amio ita e waa nini.”
Ana yaru na mara la nene amloge,
asum̃alu veraga apano ateroro kilika na narin waa nene,
ana lagi miyulua ga tan waa,
korur mian pano.
Ana lavisi yemlagi merarava,
ana Pol sitom pisape monar akan suri tai,
ana naga pisa pan la,
pisape “Ei,
pimi tol p̃ane,
ana wik lua narui nap̃a tesike e pogos piowa nene,
pe tekinana ruru re poli.
Ana popon p̃ane na tekinana ruru sina,
vena yepeta lala akilia aimi m̃arera sina,
ana sanene yoko tekilia temali.
Sa nap̃a nepisa rui,
ana yoko tap̃atete narin vilp̃arita tai kovio,
ana yoko ita punu towoga ga.”
Ana siraun nap̃a pisayu suri nene p̃isi,
pano mla kilaparavi tai,
ana mlen e marala,
pisa potena pan Ntewa vanonia,
ana kawewowaia,
sum̃a kania.
Ana pogos nap̃a lala tap̃ena apisu nap̃a Pol sum̃a kinana ke sanene,
la m̃ena ga amlelaga asape pe lelaga kemua,
yoko lala awoga ga ne,
ana la m̃ena ga akekaran asape akinana sina,
ana akinana.
Ana imimi punu ga nap̃a mesike e waa nene,
metol ponotia lua lualima yam olua pa orai.
Ana pogos nap̃a la punu ga akinana p̃isi,
apisu asape popon akila waa melala va laa sane,
ana ap̃ar plan mras nen wit la nene nap̃a sane kamimi kinanena,
akoakoan plan pito e sive.
Waa pa tawa m̃eke ga yotena, ana akulkul ga apa ura
Ana pogos nap̃a yemlagi narui,
ana mepisu m̃a yo ura lavis ga rui,
ana pe mekilia re yo nene poli.
Ana apisu pululus tai nap̃a pe lowe m̃eke ea,
ana ura e yo nene none tanea m̃eke ea,
ana apisayuia,
apisape yoko la akilayonli nap̃a vena akila kiamimi waa kiriri va ura ea.
Ana ate plan kilika na kilavaru lala,
amligan la asike e sive,
a amlup̃ar plan kilika la nap̃a apiar ke p̃eligas nen waa,
ana ap̃ere narin m̃ale nap̃a teke e purgon waa,
vena lagi yu imimi meva meialar none.
Mesum̃a mekirir m̃a mepano-o,
memilan ga,
nap̃a waa mialarlae pupia none tai nap̃a koruru p̃erepoloia sike lele taaga tanon sive.
Purgon waa mialarlae none nene,
ana tawa ruru nenaga m̃arera m̃eke ea,
pe kululu re si po laa rui.
Ana pupia sive lala asusum̃alu ap̃anwowola apimi asusu p̃eren waa nene,
asuwowaia.
Ana yaru na mara lala asum̃a apisayu rui,
asape visae suri tai sanene,
ana awe mom̃ar ga yaru na yum̃a nakoaena la nap̃a asum̃a akirawo la ke na,
visae peraga,
pona lap̃asia akilayonli nap̃a awula ato tano e sive,
vena akulu ava ura,
aure.
Ana kiela yerkawa pisalup̃ar la,
pisape ve akila re,
komin nap̃a naga sitom ke sape Pol naga monar mali ga.
Ana naga pisa ga pan imimi punu ga,
pisape “Poga ga,
ita nap̃a tekilia tokulu,
tesumo,
towula ga e sive,
ana teyenli ura.
Ana ita nap̃a temiye p̃ele ga,
ana tokus kulutaki,
pona ya nap̃a tekilia telual e waa,
vena tokusia tokulu,
ana ita sirau tevano.”
Ana e ga e mrapa nene,
imimi punu ga mepano-o mepa ura e yo nene,
nap̃a imimi punu ga memali po ga,
pe imimi yaru tai kovio re poli.
nap̃a imimi punu ga memali po ga,
pe imimi yaru tai kovio re poli.
Ana pogos nap̃a imimi punu ga mepimi mesu ruru ke pa ura rui,
yeririna lala nae e yo nene apimi apisu imimi,
ana apisa ga pan imimi na wa apisape yo nini naga pe purvanua tai,
kiena kia Molta.
Ana akila po manene laa pan imimi,
la sinela po pan imimi pap̃isi.
E pogos nene,
yua powo m̃a ga,
ana la apisu nap̃a imimi memloge miava tol imimi pap̃isi,
ana la apirani kapi,
apisuar ruru imimi sanene.
Ana Pol pa p̃ar lukilar na yato tai,
pisape kuan va e kapi,
ana pogos nap̃a kuan pa e kapi,
narin lom̃ara tai talinar naga teke likan yato la nene,
pogos nap̃a mloge kapi mlege,
ana molue e lukilar na yato nene,
talinar naga e limana ne Pol,
karia.
Ana pogos nap̃a yaru nae e yo nene lala apisu lom̃ara nene na kilam̃aren yaru telan teke e limana ne Pol sanene,
la apisamumun ga pan la,
apisape “!Ovisu yaru na yum̃a naloge viowaena nene,
pona naga pe yaru tai nap̃a m̃e mom̃ar ga yaru la moki yo!
Sive pisape kilam̃ar naga,
ana naga pure ga,
ana nanagane na,
lom̃ara nene tol ruru nena naga na teke ne.”
Ana Pol silinlua si lom̃ara nene petan limana mloru pa e kapi,
ana mloge re nena suri tai poli,
limana pe mlae re nena ga.
Ana asum̃a apisuar m̃a naga,
asitom asape p̃isi na yepena la monar sirop ve keviu va p̃isi yo,
a visae peraga,
pona loru vito tano na mare,
ana asum̃ate m̃a sanene pano-o peraga,
apisu suri nene pe kilam̃ar re nena ga naga.
Ana pogos nap̃a apisu naga pogaga,
asitom pe tap̃ena narui,
asitom asape pona Pol naga pe ntewa tai yo.
Ana e yo nap̃a mepa ura ea,
naga lavisin lokove lala kiena ne sup̃e na purvanua nene,
kiena kia Puplias.
Ana p̃ere imimi mepa um̃a m̃ana,
a pisuar ruru imimi e legiena telu nap̃a mesike memio.
Ana pogos nap̃a mesike memio la nene,
yermarua nap̃a arimana ne sup̃e nene naga momalio m̃eke m̃ana tog,
naga mai,
nap̃a yepena la pisun,
a m̃ep̃ena piowa p̃arwowea.
Ana Pol pa pisu yermarua nene,
ana mligan limana tea,
mlotuwoia,
kila naga pimi po sina.
Ana pogos nap̃a yeririna tap̃ena lala amloge nap̃a Pol kila sanene e yermarua nene,
la m̃ena ga nap̃a amai apimi,
ana la m̃ena ga kiela maiena la p̃isi.
Ana akekara keviu pap̃isi e suri la nene,
ana asum̃a ap̃ar korenan suri la moki pan imimi.
A mesum̃a e purvanua nene pano-o tol kupario telu,
a pogos nap̃a mepiap̃a sina,
la ap̃ar kinanena mokliu a suri la nap̃a ap̃ar korenan ga pitomi,
amligan e kiamimi waa tap̃ena vena iila imimiena e kiamimi mrapa.